বঙ্গালপুদি অনিতা

বঙ্গালপুদি অনিতা (জন্ম: ২৪শে মার্চ ১৯৭৯) হলেন অন্ধ্র প্রদেশের একজন ভারতীয় রাজনীতিবিদ, যিনি বর্তমানে অন্ধ্র প্রদেশ সরকারের স্বরাষ্ট্র ও দুর্যোগ ব্যবস্থাপনা মন্ত্রী হিসেবে দায়িত্ব পালন করছেন। ২০১৪ সালে তেলুগু দেশম পার্টির পার্টির প্রতিনিধিত্ব করে তিনি প্রথমবার অন্ধ্রপ্রদেশ বিধানসভার সদস্য হন।

তিনি দ্বিতীয়বারের মতো বিধায়ক হন, ২০২৪ সালের অন্ধ্রপ্রদেশ বিধানসভা নির্বাচনে তেলুগু দেশম পার্টির প্রতিনিধিত্ব করে পূর্বতন বিশাখাপত্তনম জেলার (বর্তমান আনাকাপল্লি জেলা) পায়াকারাওপেট এসসি সংরক্ষিত আসন থেকে জয়ী হয়ে।

 প্রাথমিক জীবন এবং শিক্ষা 
অনিতার জন্ম বিশাখাপত্তনম জেলার এস. রায়াবরম মণ্ডলের লিঙ্গারাজুপালেমে। তাঁর বাবার নাম বঙ্গালপুদি আপ্পারাও। অনিতা ২০০৯ সালে অন্ধ্র বিশ্ববিদ্যালয় থেকে এমএ এবং এম.এড ডিগ্রি অর্জন করেন। রাজনীতিতে প্রবেশের জন্য তিনি শিক্ষকতা ছেড়ে দেন। তিনি কে শিব প্রসাদকে বিয়ে করেছেন। তাঁদের একটি মেয়ে রয়েছে, যার নাম রশ্মিতা। 

 কর্মজীবন 
অনিতা ২০১৪ সালে প্রথমবারের মতো বিধায়ক হিসেবে নির্বাচিত হন। ২০১৪ সালের অন্ধ্রপ্রদেশ বিধানসভা নির্বাচনে তেলুগু দেশম পার্টির প্রতিনিধিত্ব করে তিনি পায়াকারাওপেট বিধানসভা কেন্দ্র থেকে জয়লাভ করেন। তিনি তাঁর নিকটতম প্রতিদ্বন্দ্বী ওয়াইএসআর কংগ্রেস পার্টির চেঙ্গালা ভেঙ্কটরাওকে ২,৮২৮ ভোটে পরাজিত করেন। ২০১৮ সালের এপ্রিলে, তিনি তিরুপতি তিরুমালা দেবস্থানম বোর্ডের সদস্য হিসেবে মনোনীত হন। কিন্তু গণ মাধ্যমে বিতর্কের পর কয়েক দিনের মধ্যেই তিনি মুখ্যমন্ত্রীর কাছে অনুরোধ করেন এবং সদস্যপদ প্রত্যাহার করে নেন। পরে, তা বাতিল করা হয়। ২০১৯ সালের অন্ধ্রপ্রদেশ বিধানসভা নির্বাচনে, তিনি কোভুরু আসন থেকে ওয়াইএসআর কংগ্রেস পার্টির তানেতি বনিতার কাছে ২৫,২৪৮ ভোটের ব্যবধানে হেরে যান। ২০২১ সালের ৩০শে জানুয়ারি তারিখে, তিনি টিডিপির মহিলা শাখা তেলুগু মহিলার সভাপতি হন। ২০২৪ সালের অন্ধ্রপ্রদেশ বিধানসভা নির্বাচনে তিনি পায়াকারাওপেট আসনটি পুনরুদ্ধার করেন, ওয়াইএসআর কংগ্রেস পার্টির কাম্বালা জোগুলুকে ৪৩,৭২৭ ভোটে পরাজিত করে।

 তথ্যসূত্র 

বিষয়শ্রেণী:অন্ধ্র বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বিশাখাপত্তনম জেলার ব্যক্তি
বিষয়শ্রেণী:১৯৮৪-এ জন্ম
বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:অন্ধ্রপ্রদেশ বিধানসভার সদস্য ২০১৪-২০১৯
বিষয়শ্রেণী:জীবিত ব্যক্তি